**Sandra Prunella Mason** (født 17. januar 1949) er en barbadisk jurist som fra 30. november 2021 er Barbados' president. Før dette var hun fra 8. januar 2018 landets generalguvernør. Hun har en lang karriere som jurist og dommer bak seg, inkludert som dommer i Østkaribisk høyesterett og appellrettsdommer i Barbados' høyesterett. Hun var den åttende innehaveren av embetet som generalguvernør.

Liv og virke
------------

Mason vokste opp i East Point og Bayfield i Saint Philip sørøst på øya. Hun kom fra en stor familie med ni barn, og flyttet som barn til sin tante og bestemor. Hos tanten var hun eneste barn og fikk muligheten til å lese bøker.

Etter at University of the West Indies åpnet sitt juridiske fakultet på Cave Hill i 1970, fikk hun mulighet til å studere juss i hjemlandet. Hun tok bachelorgraden i rettsvitenskap på Barbados i 1973, og studerte deretter videre ved Hugh Wooding Law School i Trinidad og Tobago der hun fikk sitt Legal Education Certificate i 1975. Senere har Mason tatt kurs i domstolsforvaltning ved Royal Institute of Public Administration i London (1998) og i alternativ konfliktløsning ved University of Windsor i Canada (2000). I 2001 var hun *fellow* ved Commonwealth Judicial Education Institute i Halifax i Canada.

Etter studiene arbeidet hun i en bank før hun begynte i privat advokatpraksis. Fra 1977 til 1983 underviste hun også i juss ved University of the West Indies.

Etter tre års praksis som advokat fikk hun i 1978 en stilling som dommer i første rettsinstans. Hun fikk ansvar for ungdoms- og familiedomstolen. Mason var dommer i magistratretten til 1997, med en periode som ambassadør til Venezuela, Chile, Colombia og Brasil fra 1993 til 1994. Fra 1997 til 2005 var hun registrar i Barbados' høyesterett. Etter dette var hun dommer i Østkaribisk høyesterett, som er den øverste rettsinstansen for landene som er med i Organisasjonen for østkaribiske stater. Fra 2008 var Mason appellrettsdommer i Barbados' høyesterett, et embete hun fortsatt hadde da hun ble utnevnt til generalguvernør.

Internasjonalt ble Mason medlem av FNs barnerettskomité i 1997. Hun var nestleder fra 1993 til 1995, før hun ble komiteens leder i 1997. Mason har også vært medlem av Commonwealth Secretariat Arbitral Tribunal (CSAT).

Mason ble nominert til embetet som generalguvernør av statsminister Freundel Stuart. Opposisjonsleder Mia Mottley støttet utnevnelsen. Mason etterfulgte Elliott Belgrave i generalguvernørembetet. Da Belgrave ble utnevnt til generalguvernør i 2012 var Mason for øvrig fungerende generalguvernør i tre dager, fram til han tiltrådte i embetet.

Den 20. oktober 2021 ble hun valgt til Barbados' første president.

Utmerkelser
-----------

I forbindelse med utnevnelsen til generalguvernør ble Mason utnevnt til storkorsdame av Sankt Mikaels og Sankt Georgs orden (GCMG). Hun ble dermed opphøyet til ridderstanden og fikk rett til tiltaleformen dame. Som generalguvernør var hun, og som president er hun, ordenskansler av Barbados-ordenen. Mason er førstedame av Sankt Andreas.

Referanser
----------

1. 1 2 3 4  «From humble beginnings to GG». *Barbados Today* **(engelsk)**. 28. desember 2017. Besøkt 6. november 2021. «Today, Prime Minister Freundel Stuart announced that distinguished jurist Sandra Mason will be officially appointed as Barbados’ eighth Governor General on January 8, 2018.»
2. 1 2 3 4  *Current members of the Commonwealth Secretariat Arbitral Tribunal*, Commonwealth Secretariat.
3. ↑  «Fellows», Commonwealth Judicial Education Institute. Lest 8. januar 2018.
4. 1 2  Biografisk note i Sandra Prunella Mason: «Children's rights in education», *Prospects*, årgang 29, nr. 2, 2009, s. 17.
5. 1 2  «Justice Sandra Mason is Barbados’ New GG» Arkivert 28. desember 2017 hos Wayback Machine. *Barbados Today*, 27. desember 2017. Lest 8. januar 2018.
6. 1 2  «New G-G named», *Barbados Advocate*, 28. desember 2017. Lest 8. januar 2018.
7. ↑  «Governor General Dame Sandra Mason to become first president of Barbados». *Barbados Today* **(engelsk)**. 21. august 2021. Besøkt 6. november 2021.
8. ↑  «Barbados just appointed its first president as it quits the Commonwealth». *The National* **(engelsk)**. 20. oktober 2021. Besøkt 20. oktober 2021.

Eksterne lenker
---------------

* (en) Sandra Mason på SoundCloud Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** GND
 |